Oficiālais Vēstnesis 190 , 30/12/1963 Lpp. 3090 - 3092

Speciālizdevums dāņu valodā: Sērija I Nodaļa 1963-1964 Lpp. 0078

Speciālizdevums angļu valodā: Sērija I Nodaļa 1963-1964 Lpp. 0086

Speciālizdevums spāņu valodā: Nodaļa 05 Sējums 1 Lpp. 0034

Speciālizdevums portugāļu valodā Nodaļa 05 Sējums 1 Lpp. 0034



Arodmācību Padomdevējas Komitejas Reglaments (63/688/EEK) EIROPAS EKONOMIKAS KOPIENAS PADOME, ņemot vērā Eiropas Ekonomikas kopienas dibināšanas līgumu, un jo īpaši tā 128. pantu, ņemot vērā Padomes Lēmumu (1963. gada 2. aprīlis) [1], ar ko nosaka kopējās arodmācību politikas īstenošanas vispārīgos principus, un jo īpaši tā ceturtā principa pēdējo daļu, saņēmusi Komisijas atzinumu, IR PIEŅĒMUSI ŠO LĒMUMU. 1. pants 1. Arodmācību padomdevējā komitejā, kas izveidota saskaņā ar ceturtā principa noteikumiem Padomes Lēmumā (1963. gada 2. aprīlis), ar ko nosaka kopējās arodmācību politikas īstenošanas vispārīgos principus, ir 90 locekļi — divi valdības pārstāvji, divi arodbiedrību pārstāvji un divi darba devēju organizāciju pārstāvji no katras valsts. Ja kādā dalībvalstī ir vajadzīgs, lai tiktu pārstāvētas pārstāvības iestādes, kurām likums nosaka kompetenci arodmācību jomā, to pārstāvību nodrošina attiecīgajā kategorijā, kurai tās pieder. 2. Eiropas Ogļu un tērauda kopienas Augstās iestādes pārstāvis un Eiropas Atomenerģijas kopienas Komisijas pārstāvis piedalās Komitejas darbā bez balsstiesībām. 2. pants Katra dalībvalsts izrauga vietnieku katrā no kategorijām, kas minētas 1. panta 1. punktā. Ja kādas kategorijas viens vai divi locekļi ir prombūtnē, viņu vietnieks tūlīt iegūst tiesības piedalīties komitejas apspriedēs. Ja abi locekļi ir klātesoši, viņu vietnieks var apmeklēt komitejas sanāksmes. Viņš var piedalīties diskusijās, kad priekšsēdētājs uzaicinājis viņu šādi rīkoties, ja komitejas locekļi, kurus viņš aizvieto, tam piekrīt. Šādos gadījumos viņš nebalso. 3. pants 1. Vienīgi dalībvalstu pilsoņus var izraudzīt par komitejas locekļiem vai viņu vietniekiem. 2. Locekļa vai locekļa vietnieka pienākumi nav savienojami ar Eiropas Ekonomikas kopienas iestādes ierēdņa vai cita Eiropas Kopienu darbinieka pienākumiem. 4. pants 1. Locekļus vai locekļu vietniekus pēc dalībvalstu valdību priekšlikumiem izrauga Padome divos mēnešos no šā reglamenta stāšanās spēkā. Komitejas sastāvam ir jānodrošina dažādu ieinteresēto sektoru līdzvērtīga pārstāvība. 2. Komitejas locekļu un viņu vietnieku sarakstu Padome informācijas nolūkā publicē Eiropas Kopienu Oficiālajā Vēstnesī. 5. pants Locekļu un viņu vietnieku pilnvaru termiņš ir divi gadi. Šīs pilnvaras var tikt atjaunotas. 6. pants Locekļa vai vietnieka nāves vai atkāpšanās gadījumā vai gadījumā, ja nosacījumi, kas vajadzīgi pilnvaru izpildei, vairs netiek izpildīti, Padome saskaņā ar 4. pantā paredzēto kārtību un attiecībā uz viņa pilnvaru laika atlikumu aizstāj minēto locekli vai vietnieku. 7. pants Komitejas priekšsēdētājs ir Komisijas loceklis vai viņa pārstāvis, kurš nebalso. 8. pants Komiteja sanāk vismaz divreiz gadā. To sasauc tās priekšsēdētājs pats pēc savas ierosmes vai pēc lūguma, ko iesniegusi ne mazāk kā trešā daļa no komitejas locekļiem. Komitejas sanāksmes nav publiskas. 9. pants Sasaucot sanāksmi, priekšsēdētājs nosaka darba kārtību. Citus jautājumus, kas atbilst komitejas kompetencei un ierosināti saskaņā ar reglamentu, darba kārtībai pievieno, ja tam piekrīt klātesošo locekļu vairākums. 10. pants Komiteja pēc pašas ierosmes vai pēc Komisijas lūguma iesniedz Komisijai atzinumus, kas pamatojas uz vispārējas vai principiālas nozīmes jautājumiem, kuri skar arodmācības. Komisija nosūta visus vajadzīgos dokumentus Komitejai un informē to par saviem priekšlikumiem. 11. pants Komitejas sniegtais atzinums ir spēkā, kad klātesošas vai pārstāvētas ir divas trešdaļas no locekļiem. Atzinumiem ir jābūt pamatotiem; tos pieņem ar derīgo nodoto balsu vairākumu, atturēšanos uzskata par derīgu nodotu balsi. Vajadzības gadījumā atzinumos iekļauj viedokļus, ko izteikuši dažādi komitejas locekļi, ja viņi to prasa. 12. pants Priekšsēdētājs pēc paša ierosmes vai pēc viena vai vairāku locekļu lūguma kā ekspertus var dalībai sanāksmēs pieaicināt ikvienu personu vai struktūru pārstāvi ar plašu pieredzi arodmācību jomā. Ikviens komitejas loceklis vienmēr var lūgt tehniska padomdevēja palīdzību; šādas palīdzības izmaksas nesedz Komisija. Eksperti un tehniskie padomdevēji nebalso. 13. pants Komiteja saskaņā ar kārtību, kas nosakāma tās reglamentā, var izveidot iekšējās darba grupas tās izvirzītu uzdevumu veikšanai. Uz šīm darba grupām attiecas iepriekšējā panta noteikumi. 14. pants Komiteja izstrādā savu reglamentu, norādot savas darba metodes. Reglamentu apstiprina Padome pēc Komisijas atzinuma saņemšanas. 15. pants Sekretariāta pakalpojumus Komitejai nodrošina Komisija. Komisija nodod Komitejas rīcībā tās darbam vajadzīgās telpas un aprīkojumu. 16. pants Komitejas administratīvos izdevumus iekļauj Eiropas Ekonomikas kopienas budžetā iedaļā, kas attiecas uz Komisiju. Briselē, 1963. gada 18. decembrī Padomes vārdā — priekšsēdētājs L. de Block [1] OV 63, 20.4.1963., 1338./63. lpp. --------------------------------------------------